钦定古今图书集成/明伦汇编/官常典/第716卷 > 崔楷〈子士元 士谦 士约〉
## 钦定古今图书集成/明伦汇编/官常典/第716卷 > 崔楷〈子士元 士谦 士约〉

按《魏书崔辩传》：辩长子逸，逸弟楷，字季则，美风望，性
刚梗，有当世干具。释褐奉朝请，员外散骑侍郎，广平王怀文学。正始中，以王国官非其人，多被刑戮，惟楷
与杨昱以数谏获免。后为尚书左主客郎中、伏波将
军、太子中舍人、左中郎将。以党附高肇，为中尉所劾，
事在《高聪传》。楷性严烈，能摧挫豪强，故时人语曰：“莫
獬付崔楷。于时冀定数州，频遭水害。楷上疏曰：“臣
闻有国有家者，莫不以万姓为心，故矜伤轸于造次，
求瘼结于寝兴。𥟖民阻饥，唐尧致叹；众庶斯馑，帝乙
罚己。良以为政与农，实系民命，水旱缘兹以得济，夷
险用此而获安。顷东北数州，频年淫雨，长河激浪，洪
波汨流，川陆连涛，原隰通望，弥漫不已，泛滥为灾。户
无”担石之储，家有藜藿之色。华壤膏腴，变为舄卤；菽
麦禾黍，化作雚蒲。斯用痛心徘徊，潸然伫泣也。昔洪
水为害，四载流于《夏书》；九土既平，攸同纪自《虞诰》，亮
由君之勤恤，臣用劬劳，日昃忘餐，宵分废寝。伏惟皇
魏握图临宇，㹅契裁极，道敷九有，德被八荒。槐阶棘
路，实维英哲；虎门麟阁，实曰贤明。天地“函和，日月光
曜。自比定、冀水潦，无岁不饥，幽、瀛川河，频年汎溢。岂
是阳九厄会，百六锺期，故以人事而然，非为运极。昔
魏国咸舄，史起哂之，兹地荒芜，臣实为取。不揆愚瞽，
辄敢陈之。”计水之凑下，浸润无间，九河通塞，屡有变
改，不可一准古法，皆循旧堤。何者？河决瓠子，梁楚几
危。宣防既建，水还旧迹，“十数年间，户口丰衍。又决屯、
氏两川，分流东北，数郡之地，仅得支存。及下通灵鸣
水田一路，往昔膏腴，十分病九，邑居凋离，坟井毁灭。
良由水大渠狭，更不开泻，众流壅塞，曲直乘之所致
也。至若量其逶迤，穿凿涓浍，分立堤堨，所在疏通，预
决其路，令无停蹙，随其高下，必得地形。土木参功，务
从便省，使地有金堤之坚，水有非常之备，钩连相注，
多置水口。从河入海，远迩迳过，泻其墝潟，泄此陂泽。
九月农罢，量役计功，十月昏正，立匠表度。县遣能工，
麾画形势，郡发明使，筹察可否，审地推岸，辨其脉流，
树板分崖，练厥从往。别使案检，分部是非，瞰睇川原，
明审通塞，当境修治，不劳役远，终春自罢，未须久功。
即以高下营田，因于水陆，水种秔稻，陆艺桑麻，必使
室有久储，门丰馀积。其实上叶御灾之方，亦为中古
井田之利，即之近事，有可比伦。”江淮之南，地势洿下，
云雨阴霖，动弥旬月。遥途远运，惟用舟舻；南亩畬菑，
微事耒耜。而众庶未为馑色，黔首罕有饥颜。岂天德
不均，致地偏罚，故是地势异“图，有兹丰馁。臣既乡居
水际，目睹荒残，每思郑白，屡想王李，夙宵不寐，言念
皇家，愚诚丹款，实希效力，有心萤爝，乞暂施行。使数
州士女，无废耕桑之业；圣世洪恩，有赈饥荒之事。邺
宰深笑，息自一朝，臣之至诚，申于今日。”诏曰：“频年水
旱为患，𥟖民阻饥，静言思之，昃不违食，鉴此事条，深
协在虑，但计画功广，非朝夕可合，宜付外量闻，事遂
施行。”楷用功未就，诏还追罢。久之，京兆王继为大将
军西讨，引楷为司马，还转后将军、广平太守。后葛荣
转盛，诸将拒击，并皆失利。孝昌初，加楷持节、散骑常
侍、光禄大夫，兼尚书、北道行台。寻转军司。未几，分定、
相二州四郡置殷州，以楷为刺史，加后将军。楷至州，
表曰：“窃惟殷州，地实四冲，居当五裂，西通长山，东渐
巨野。顷国路康宁，四方有截，仍聚奸宄，桴鼓时鸣。况
今天长丧乱，妖灾间起，定州逆寇，趑趣北界，邺下凶
烬，蚕噬腹心。两处士卒，势足并合，城下之战，匪暮斯
朝。臣以不武，属此屏捍，实思效力，以弱敌彊，析骸煮
孥，固此忠节。但基趾造创，庶事茫然，升储尺刃，聊自
未有，虽欲竭诚，莫知攸济。谨列所须兵仗，请垂矜许。
必当虎视一方，遏其侵轶，肃清境内，保全所委。”诏付
外量，竟无所给。葛荣自破章武、广阳二王之后，锋不
可当。初，楷将之，州人咸劝留家口，单身述职。楷曰：“贪
人之禄，忧人之事，如一身独往，朝廷谓吾有进退之
计，将士又谁肯为人固志也？”遂合家赴州。三年春，贼
势已逼，或劝减小弱以避之，乃遣第四女、第三儿夜
出。既而召僚属共论之，咸曰：“女郎出嫁之女郎，君小，
未胜兵，留之无益，去复何损。且使君家口在城尚多，
足固将士之意，窃不足为疑。”楷曰：“国家岂不知城小
力弱也？置吾死地，令吾死耳。一朝送免儿女，将谓吾
心不固，亏忠全爱，臧获耻之，况吾荷国重寄也。”遂命
追还。州既新立，了无御备之具。及贼来攻，楷率力抗
拒，强弱势悬。每勒兵士抚厉之，莫不争奋。咸称：“崔公
尚不惜百口，吾等何爱身。”速战半旬，死者相枕，力竭
城陷，楷执节不屈，贼遂害之，时年五十一。长子士元
举茂才，平州录事参军、假征卤将军、防城都督，随楷
之州。州陷，亦战没。楷兄弟父子并死王事，朝野伤叹
焉。赠使持节、散骑常侍、镇军将军、定州刺史。永熙中，
又特赠侍中、都督冀定相三州诸军事、骠骑大将军、
仪同三司、冀州刺史。士元弟士谦、士约，并没关西。